崔与之
送袁校书赴湖州别驾
奎壁光芒久聚东，奏篇入献大明宫。
胸中抱负经纶业，笔下铺张造化功。
四海高名如日揭，一襟和气与春融。
谁知正大传家学，惟有擎拳体国忠。
华践峻登群玉表，清修屹立急流中。
校雠正对青藜月，关陕俄分画戟风。
自喜合簪方衮衮，不堪分袂大忽忽。
送君怅望云帆别，顾我凋残雪鬓蓬。
戢羽孤棲怜鹤病，脱身高举羡冥鸿。
星躔已应魁三象，天路须知尺五通。
箬水腊前新蚁绿，橘洲霜后巨螯红。
清谈岸帻聊游戏，献纳归班万口同。